सभी पाकिस्तानी युद्धखोर हैं या आतंकवादी है यह तो कोई भी नहीं कहता . आम तौर पर भारत -पाकिस्तान की जनता का ’साझा इतिहास’ और साझी विरासत है दोनों मुल्कों में अमनपसंद और जम्हूरियत पसंद लोगों का ही बहुमत है . दोनों ही मुल्कों में इंसानियत के ,भाईचारे के और आर्थिक मसलों की अन्योन्याश्रित आत्मनिर्भरता के पैरोकार मौजूद हैं . फर्क सिर्फ इतना है कि भारत में कोई भी, किसी की भी ,कभी भी, कहीं भी, खुलकर आलोचना ,भर्त्सना ,निंदा या समीक्षा कर सकता है किन्तु पाकिस्तान में लोकतंत्र अभी सेना के बूटों तले कराह रहा है , वहाँ कोई भी पाकिस्तानी नागरिक फौजी जनरलों के खिलाफ , आतंकवादियों के खिलाफ , हाफिज सईद के खिलाफ नहीं बोल सकता . भारत के पक्ष में बोलने बाले पाकिस्तानी को ज़िंदा नहीं छोड़ा जाता . हम भारत के लोग बहुत सौभाग्य शाली है कि हमारे देश में कम से कम बोलने -लिखने और पढने पर उतनी पाबंदी नहीं है जितनी पाकिस्तान में है . सीमाओं पर भारतीय जवानों की नृशंस ह्त्या पर यदि भारत का रक्षा मंत्री कहता है कि ’हत्यारे आतंकवादी थे’ तो इस पर इतना शोर मचाने की आवश्यकता नहीं थी क्योंकि यदि पाकिस्तानी फौज ने[ जैसा कि बाद के बयान में रक्षा मंत्री ने कहा ] ही हमारे सेनिकों की ह्त्या की है तो उसमें गलत क्या है ? पाकिस्तानी फौज तो दुनिया की सबसे बड़ी आतंकवाद की ही जननी है जिसका बाप ’कट्टरवाद’ है और ’फायनल डेस्टिनेशन ’ महा विनाश है …!